
  Vår dato                  Vår referanse

    2005/     
Saksbehandler:
  Arkivnr.
      Deres referanse
Kristine Schneede, 62551171 
 434.11  
      
	Karin Berg
	

	2218 Lundersæter 
	


Fellingstillatelse på gaupe i Kongsvinger kommune

Det vises til Deres henvendelse den 20.8.2005 vedrørende søknad om fellingstillatelse på gaupe. Denne søknaden er bekreftet pr. fax den 22.8.05. Fylkesmannen ga muntlig fellingstillatelse på gaupe kl 20.30 lørdag den 20.8.05.

Bakgrunn

Statens naturoppsyn har dokumentert skader på sau forvoldt av gaupe på et inngjerdet beite for Deres besetning ved Lundersæter i Kongsvinger kommune. Til sammen 7 sauer er dokumentert tatt av gaupe gjennom beitesesongen, 5 av disse skadetilfellene har skjedd de siste dagene. I tillegg er det ett kadaver der konklusjonene er fredet rovvilt, men hvor skadegjørende art er ukjent. Det er også funnet rester etter 2 dyr, der dødsårsaken er ukjent fordi det gjensto for lite til å kunne fastslå noen dødsårsak. Det savnes 20 dyr i besetningen. Det ble sluppet 58 dyr på det inngjerdete området.

Generelt

Det rettslige grunnlaget for iverksetting av fellingstillatelse på gaupe er gitt i forskrift om forvaltning av rovvilt,  fastsatt ved Kgl. res. av 18.3.2005. Forskriften er hjemlet i viltloven. I henhold til § 9 i forskriften kan fylkesmannen treffe vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller av Direktoratet for naturforvaltning, jf. § 13. 

Rovviltnemnda i region 5 – Hedmark – har i møte den 24.5.05 vurdert det slik at nemnda i 2005 ut fra bestandssituasjonen for gaupe ikke har myndighet til å fastsette kvote for betinget skadefelling av bjørn, jf forskriften § 8. For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 10.6.05 gitt fylkesmannen i Hedmark en kvote på 1 gaupe for betinget skadefelling i perioden 10.6.05-15.2.06.  

Av rovviltforskriftens formålsparagraf (§1) fremgår det at: 


”Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensynet til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og  for de ulike rovviltarter.” 

I § 9 (Fylkesmannens myndighet til iverksetting av betinget skadefelling) heter det blant annet:

”Ved vurdering av om det skal gis tillatelse til skadefelling skal det legges vekt på føringene i regional forvaltningsplan, jf forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a. områdets betydning som beitemark 

b. skadenes omfang og utvikling

c. potensialet for fremtidige skader

d. muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf viltloven § 35.”

Fylkesmannens vurdering

Det er dokumentert at gaupe har forvoldt skade på sau i Deres besetning. Sju sauer er den senere tiden registrert drept av gaupe, i tillegg er det funnet igjen 3 andre døde sauer og det savnes dyr fra besetningen. 

I forhold til § 9 annet ledd punktene b og c anser fylkesmannen at det totale skadeomfanget i det aktuelle området på dette tidspunkt foreløpig er begrenset, men at det er potensialet for ytterligere tap til gaupe. I og med at flere dyr er drept samtidig, og skadeomfanget økende, anses sannsynligheten for videre skader å være stor. 

Det er på kort sikt vanskelig å sikre dette arealet tilstrekkelig i forhold til gaupeskader, selv om beitet er inngjerdet, jf punkt d. Det er ikke rovdyrsikkert strømgjerde på stedet. Fylkesmannen vil imidlertid anbefale at det vurderes å forsterke gjerdet med strømtråder, da det i dette området er fare for skader forårsaket av både bjørn, ulv og gaupe. Med hensyn til gaupeskader er det viktig at det ikke er for stor avstand mellom strømtrådene, og at det ikke finnes åpninger under gjerdet der gaupa kan ta seg inn.

I forhold til rovviltforskriftens § 9 annet ledd, punkt a kan dette beiteområdet ikke karakteriseres som svært viktig for sau, da det ikke beiter betydelige mengder husdyr i området. Fylkesmannen har imidlertid vektlagt punkt b-d i denne avgjørelsen. Dessuten er gaupe – i motsetning til de øvrige rovviltarter – en jaktbar art, og det gjennomføres årlig kvotejakt på gaupe i Hedmark.

Fylkesmannen finner med bakgrunn i disse vurderingene å kunne iverksette fellingstillatelse på ei gaupe i Kongsvinger kommune. Fellingstillatelsen gjelder enkeltdyr, - det vil si at hunngaupe med unger er unntatt fra tillatelsen. Det skal tas hensyn til dette punktet ved et eventuelt fellingsforsøk. Dette innebærer at det må avventes for å se om det kan komme flere dyr i følge om ett dyr skulle komme inn på beitet.

Følgende vilkår er knyttet til fellingstillatelsen:

1.  Fellingsområdet er avgrenset til beiteområdet innenfor gjerdene for det beitet der besetningen til Karin Berg beiter. 
2.  Fellingstillatelsen gjelder felling av 1 gaupe i tidsrommet lørdag 20.8.2005 kl. 20.30 til fredag 26.8.2005 kl. 12.00.
3.  Hunndyr med unge(r) er unntatt fra fellingstillatelsen.

4.  Gaupe som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr eller deler av dyret (inkl. hår, blod) uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

5.  Fellingsstedet skal kunne påvises dersom fylkesmannen, SNO eller politiet krever dette.

6.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

7.  Felling eller forsøk på felling av gaupe skal umiddelbart meldes til fylkesmannen og nærmeste politimyndighet. Dersom gaupe skadeskytes, avgjør fylkesmannen hvordan videre ettersøk skal gjennomføres. Jeger(e)/tilsynspersoner skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv og ulv gjelder bestemmelsen i rovviltforskriften § 17. Meldinger om felt gaupe eller skadeskyting skjer til miljøvernavdelingen via vakttelefonen – tlf. nr. 970 29840.

8.  Det er bare personer som er bemyndiget av Karin Berg som kan delta i fellingsforsøket. Disse personer skal ha kopi av brevet og være kjent med vilkårene for fellingstillatelsen.

9.  Fylkesmannen kan til enhver tid endre ett eller flere av vilkårene, eller inndra fellingstillatelsen. 

Søknaden er behandlet med hjemmel i forskrift om forvaltning av rovvilt, fastsatt ved kgl. res. av 18.3.2005. Vedtaket kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

	Jørn Berg e.f
	Kristine Schneede

	seksjonssjef
	rovviltkonsulent


Kopi til: 
Kongsvinger kommune

Polititet i Kongsvinger

Statens naturoppsyn, Evenstad, 2480 Koppang

Foreningen Våre Rovdyr,  postboks 195, 2151 Årnes
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

